FSB a anunţat luni, 6 mai, arestarea unui bărbat acuzat că plănuia să comită atacuri explozive împotriva unor instanţe de judecată, în numele Ucrainei, relatează AFP.
Suspectul, un cetăţean rus în vârstă de 40 de ani, care a fost acuzat de „terorism”, a fost arestat în timp ce ascundea două dispozitive explozive artizanale în apropierea unei gări din oraşul Tambov, situat la 400 km sud-est de Moscova.
Potrivit FSB, bărbatul intenţiona să folosească explozibilii pentru a ataca două dintre tribunalele din oraş. Potrivit aceleiaşi surse, ancheta a dezvăluit că suspectul consulta cu regularitate site-uri pro-ucrainene şi că fusese recrutat de serviciile secrete ucrainene pentru a comite aceste atacuri.
Rusia a raportat zeci de acte de sabotaj sau atacuri pe teritoriul rus de la lansarea operaţiunii sale armate împotriva Ucrainei în februarie 2022, acuzând Kievul că se află în spatele acestora.
Ucraina, la rândul său, neagă orice implicare în aceste acte, susţinând că ele sunt rezultatul opoziţiei interne faţă de politicile Kremlinului. Sute de opozanţi, activişti şi ruşi obişnuiţi au fost judecaţi şi încarceraţi pentru exprimarea disidenţei de la începutul asaltului Rusiei asupra Ucrainei.